Frijsenborg
Frijsenborg, hovedgård (sædegård) og gods ved Hammel, 23 km nordvest for Aarhus. Grevskabet Frijsenborg blev oprettet 1672 for kgl. rentemester Mogens Friis på grundlag af hans godser Jernit, Tulstrup, Lyngballegård, Hagsholm og Østergård; 1736 udvidet med bl.a. Favrskov. Ved ægteskab bragtes godset 1752 til slægten Krag-Juel-Vind-Frijs. Det har siden 1923 været i slægten Wedells eje, fra 1958 i ejerfællesskab med Wedellsborg på Fyn; de to gårdes store skovbrug (i alt 6550 ha) drives af WEFRI A/S.
Hovedbygningen, der står på resterne af Valdemar Parsbergs hovedgård Jernit fra 1580'erne, omgivet af voldgrave, blev ombygget og udvidet i 1690'erne. En total ombygning blev 1862-82 forestået af Ferdinand Meldahl for lensgreve Chr. Emil Frijs. Meldahl bevarede den høje kælder under hovedbygningens tre fløje. Ved skalmuring i røde sten samt detaljer i sandsten og cement udvendig samt rigelig brug af kostbare materialer indvendig (1866-82) skabte han et grandiost eksempel på periodens herregårdsstil, inspireret af såvel fransk som engelsk og nederlandsk slotsarkitektur.